Yulya Krukovskaya

Yulya Iosifovna Krukovskaya, yer-kirafa gu Bubnovskaya, ( rossiavon Юлия Иосифовна Круковская, Бубновская ) tiyir rossiaf artowasik. Koe gola ke Tcernigiv koe savsafo rossiafo gindaxo bak 1850 kobliyir. Koe mila Mglin utca ke refa Ukraina bak 1913 awalkeyer.

 Blirizva 
Yulya Krukovskaya tiyir vey oluafa yasa ke Starodubski utca is nazbeikya ke reilokilik. Koe Tcernigiv vayayar aze kali 1875 koe yasaf pilkot bliyir. Koe pokefa wida koe Mglin utca tove tawadayikeem taveson tegiyir.

Azon va Kyiv dene vuwik koirubar. Banlize wetce pomas susik koe gadiskikxe kobar. Va yon kuvik ke artowas lizor rungruper. Bak 1876, icde arienta ke pomara va bunera va rolafa eluxaxa mu Anna Kulicyova royateyesa div Rossia, gan ardial koe Elizavetgrad zo kogrupar.

Bak imwugal ke 1877 va gadiskikxe bulur aze va sanegafo doestuxo koinker. Banvielu gan ardial ke Kyiv tixolon zo eninter.

Va artowasa kevbowerefa tegira do bewik ke rijay ke Deutsch is Stefanovitc paker, tulon tiskason va ugol ta rubiaxe inkeyene koe birgotafa kraba ke Kyiv.

Teni mil ilanacek gan batultaf ardial zo soper. Koe Lukyanovski Flint ke Kyiv zo dagir. Zo malyerotar. Ba 08/07/1879 gan erkey ke Kyiv nope pakera va birgotafa rubiasa is gomilasa tegira zo lanzar. Gu rokeem zo zelar ise ko Irkutsk gola tori barda is acku zo divblir ise zo stanjur.

Voxen ba 17/01/1881 toleafa malyera ke sperantas tregul gu sanbardafa poana kobara lanzar. Bak idulugal ke 1881 Yulya Krukovskaya koe Krasnoyarsk zo koflintar, aze ko Mtsensk. Bak toleaksat ke 1882 ko xalta ke Kara artlakir.

Arti barda dene nuyafi soli ronokobar aze bak 1890 gu nivafa stanjura koe Tcita zo gledar. Bak 1886 va Nikolay Bubnovski divbliyin dodelik ( 1850-1903 ) yerumar. Arti varafa gakera ko europafa Rossia dimlapir.

Yulya Krukovskaya bak 1913 koe Mglin vofa utca awalker. Tiyir kosayafa gu Lesya Ukrainka sposafa ukrainavafa ezlopikya.

 Dere rupec 

|style="vertical-align: top;"|

|}

Krukovskaya (Yulya)
Krukovskaya (Yulya)
Krukovskaya (Yulya)